Document ID: 32011R0575

REGULAMENTUL (UE) NR. 575/2011 AL COMISIEI
din 16 iunie 2011
privind Catalogul cu materii prime pentru furaje
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 767/2009 al Parlamentului European și al Consiliului din 13 iulie 2009 privind introducerea pe piață și utilizarea furajelor, de modificare a Regulamentului (CE) nr. 1831/2003 al Parlamentului European și al Consiliului și de abrogare a Directivei 79/373/CEE a Consiliului, a Directivei 80/511/CEE a Comisiei, a Directivelor 82/471/CEE, 83/228/CEE, 93/74/CEE, 93/113/CE și 96/25/CE ale Consiliului și a Deciziei 2004/217/CE a Comisiei (1), în special articolul 26 alineatele (2) și (3),
întrucât:
(1)
Regulamentul (UE) nr. 242/2010 al Comisiei din 19 martie 2010 de întocmire a Catalogului cu materii prime pentru furaje (2) a creat prima versiune a Catalogului cu materii prime pentru furaje. Acesta este alcătuit din lista materiilor prime pentru furaje enumerate deja în partea B din anexa la Directiva 96/25/CE și coloanele 2, 3 și 4 din anexa la Directiva 82/471/CEE, precum și dintr-un glosar care reia punctul IV al părții A din anexa la Directiva 96/25/CE.
(2)
Reprezentanții corespunzători ai sectoarelor europene ale hranei pentru animale au elaborat modificări ale Regulamentului (UE) nr. 242/2010, consultându-se cu alte părți vizate, în colaborare cu autoritățile naționale competente și luând în considerare experiența relevantă dobândită din avizele emise de Autoritatea Europeană pentru Siguranța Alimentară și evoluțiile științifice sau tehnologice. Aceste modificări se referă la noi înregistrări și la ameliorări ale înregistrărilor existente.
(3)
Comisia a evaluat modificările transmise, a verificat dacă a fost urmată procedura și dacă au fost îndeplinite condițiile prevăzute la articolul 26 din Regulamentul (CE) nr. 767/2009 și este de acord cu modificările astfel cum au fost modificate în timpul evaluării.
(4)
Dat fiind numărul foarte ridicat de modificări care urmează să fie aduse Regulamentului (UE) nr. 242/2010, este adecvat, din motive de coerență, claritate și simplificare, să se abroge și să se înlocuiască regulamentul respectiv.
(5)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Catalogul cu materii prime pentru furaje la care se face trimitere la articolul 24 din Regulamentul (CE) nr. 767/2009 este creat, astfel cum s-a stabilit în anexa la prezentul regulament.
Articolul 2
Regulamentul (UE) nr. 242/2010 se abrogă.
Trimiterile la regulamentul abrogat se interpretează ca trimiteri la prezentul regulament.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 iunie 2011.

Labels: 12
3
17
6